Battaggia da Bascignaña (1745)

A Battaggia da Bascignaña a l'é stæta combattua into corso da campagna militare italiaña da Guæra da Succescion Austriaca a-i 27 de settembre do 1745. L'armâ zeneise-borbònica, sotta i ordini do marcheise de Maillebois, o Gian-Battista Desmarets, de l'Infante Filippo e do Conte di Gaggi, o Gian Thierry Dumont, e l'armâ austro-sarda sotta o commando do re de Sardegna, o Carlo Emanuele III, s'affrontavan l'un con l'atro. A vittöia a l'à fæto un fattoriso à l'armâ zeneise-borbònica.

 Sfondo 
Do 1745 o campo zeneise-borbònico o s'é rinforsou: a-i 22 de mazzo a Fransa a s'é azzonta a-a Lega de Francofòrte, formâ da-a Pruscia, a Sveçia, l'Elettorou Palatin, o Landgravio d'Esse-Philppsthal, e a-a quæ o s'é azzonto ascì o Carlo VII de Baviera, ch'o l'aiva refuou de reconosce a sovranitæ de Maria Teresa d'Austria, figgia e erede do Carlo VI.

I franseixi aivan desfæto i anglo-olandeixi à Fontenay a-i 11 de mazzo do 1745, o Frederico II de Pruscia o l'aiva desfæto i austriachi à Hohenfriedberg a-i 4 de zugno do 1745 (e o l'avieiva battuo i sassoin à Kesselsdorf a-i 15 de dexembre, cösa ch'a l'avieiva obrigou a Maria Teresa à intrâ into Trattou de Dresda a-i 25 de dexembre do mæximo anno).

À l'incomenso do 1745 a guæra in Italia a paiva vortâse à avvantaggio di franco-spagnòlli, ch'ean inte unna scituaçion de fòrte superioritæ numerica militare. L'Armâ do nòrd, sotta o commando de l'Infante Filippo e do Marcheise de Maillebois, o Jean-Baptiste Desmarets, a l'ea fòrte con 39.000 fanti e 6.500 cavaggëi; quella do sud, affiâ a-o Ducca de Modena ascistio da-o Conte di Gages, o Jean Thierry Dumont, o l'aiva 35.000 fanti e 3.500 cavaggëi. E doe armæ avieivan dovuo comensâ a seu campagna pe conto seu pe dapeu mettise insemme e dâ l'urtimo corpo a-o dominio austriaco in Italia.

De fronte à de fòrse coscì consciderevole, a-e quæ saieivan stæti azzonti dapeu 10.000 sordatti e i 36 cannoin promissi da-a Repubrica de Zena, che in sciâ base do Trattou de Aranjuez a l'ea intrâ inte l'alleansa tra Fransa, Spagna e o Regno de Doe Siçilie, e risorse do Carlo Emanuele III, re de Sardegna, ean ben ben modeste. O Savoia o poeiva contâ in sce pöco ciù de 20.000 òmmi, chì compreiso e miliçie valdeixi che no ean deuviæ a-e battagge into campo averto. À tutte e mainee, o Carlo Emanuele o contava ascì in scê fòrse do prinçipe de Lobkowitz, che sotta a prescion de fòrse spagnòllo-napolitañe o l'aiva dovuo abbandonâ a çittæ de Imola e o s'ea retiou à Fossalta.

E armæ da coaliçion zeneise-borbònica an avuo l'ordine de arrecheuggise into territöio ligure: quella sotta l'infante Filippo a l'aiva da passâ pe-a contea de Nissa e quella do Gages pe Monteperegrin. L'urtimo o l'é arrivou à Sarzaña a-o primmo de zugno do 1745 e dapeu o l'à fæto stramuo à Pontedeximo inta vallâ de Ponçeivia. Davanti à loiatri o Lobkowitz o l'à lasciou l'Emilia pe unîse a-e fòrse do Carlo Emanuele III in sciâ linia do Tanao.

 A battaggia 
E armæ zeneise-borbòniche donca se son arrecuggeite in sciâ linia Tanao. An misso l'ascidio a-a çittæ de Tortoña ch'a l'à capitolou a-i 3 de settembre. Dapeu, con mandâ di grendi detaggi à Pavia e Piaxensa, in sciô propòxito do Maillebois, i alleæ franco-spagnòlli an separou i austriachi de Lobkowitz da quelli do Savöia, pe menassâ a Lombardia. O generale Schulemberg, che into mentre o l'aiva piggiou o pòsto do Lobkowitz a-a testa de truppe austriache, o creddeiva che o nemigo o l'avesse l'intençion de conquistâ l'area milaneise e o l'à abbandonou o Tanao pe corrî de lì. Dapeu ch'o Schulemberg o l'ea partio, i franco-spagnòlli an attaccou e truppe sarde a-i 27 de settembre. A battaggia a l'é stæta sanguinosa e quest'urtime, patindo l'inferioritæ de numero, s'en arretiæ primma à Valensa e dapeu à Casâ Monferrou.

 Conseguense 
In cangio de anâ apreuvo a-o nemigo battuo, l'armâ zeneise-borbònica a l'à misso d'ascidio a çittæ de Lusciandria, defeisa da-o marcheise Isnardi che, dapeu o primmo scontro, o s'ea barricou inta Çittadella.

Lasciou un destaccamento pe anâ avanti con l'ascidio, i zeneixi-borbònichi se son portæ verso Valensa, defeisi da-o Balbian ch'o no poeiva rexiste à tæ fòrse preponderante, o l'à destruto i seu cannoin e o s'é retiou à Casâ. Asti e Casâ à seu vòtta son cheite inte moen do nemigo ch'o s'ea diviso: o Maillebois co-e truppe franseixi o l'é arrestou into Piemonte tanto che o Gages co-e truppe spagnòlle o l'aveiva fæto stramuo in Lombardia, con l'occupâ a çittæ de Milan ma no a çittadella, donde a guarnixon austriaca a s'ea refugiâ.

Quande l'inverno o s'ea avvexinou, e operaçioin de guæra ean stæte sospeise e o Luiggi XV o l'à çercou de separâ o Carlo Emanuele da-o seu alleou austriaco, con promettighe in cangio tutta a Lombardia a-a manciña do Po e i territöi tra de lê e a Screivia. O re de Sardegna o l'ea in sciô ponto de arrendise ma a paxe de Dresda di 25 de dexembre intra a Maria Teresa e o Frederico II de Pruscia a l'à permisso a-a primma de liberâse da-a prescion prusciaña, co-o mandâ coscì unn'armâ sotta o commando do Generale Brown in Italia ch'a s'ea azzonta a-o Generale Liechtenstein, che into frattanto o l'aiva piggiou o pòsto do Schulemberg. Regäsou da sto sostëgno, o Carlo Emanuele III o l'à interrotto e trattative co-a Fransa e o l'à inandiou a campagna apreuvo.

L'anno apreuvo, a battaggia de Piaxensa (16 de zugno do 1746), guägnâ da-e fòrse austro-sarde, a l'avià scassou i effetti da battaggia da Bascignaña.

Categorîa:Batàgge
Categorîa:Repùbrica de Zêna